**FORRETNINGSORDEN FOR DANSK SKUESPILLLERFORBUNDS BESTYRELSE**

Rev. 4. januar 2019, samt 25. februar 2019

**§ 1 Ansvar og kompetence**

Bestyrelsen udøver sammen med formanden forbundets administration og er ansvarlig for gennemførelse af generalforsamlingens beslutninger. Bestyrelsen ansætter sammen med formanden ledelsen af forbundets administration.

**§ 2 Bestyrelsens arbejde**

1. Bestyrelsen holder møde mindst 6 gange om året. Hvis 3 bestyrelsesmedlemmer forlanger det, skal der hurtigst muligt indkaldes til bestyrelsesmøde. Møder indkaldes af formanden med mindst 8 dages varsel.
2. Bestyrelsen er beslutningsdygtig, når formanden eller næstformanden samt 6 andre bestyrelsesmedlemmer er til stede.
3. En medarbejder fra sekretariatet tager referat af møderne. Referatet skal godkendes af bestyrelsen på det efterfølgende bestyrelsesmøde.
4. Bestyrelsen træffer afgørelse ved almindelig stemmeflerhed. Ved stemmelighed er formandens respektive næstformandens stemme udslagsgivende.

**§ 3 Bestyrelsens opgaver**

1. Bestyrelsen har som opgave at gennemføre principielle diskussioner om forbundets politiske holdninger og aktiviteter.
2. Bestyrelsen behandler og vedtager overenskomstresultater.

De af bestyrelsen vedtagne overenskomster skal efterfølgende godkendes af en ordinær generalforsamling eller af en ekstraordinær generalforsamling, med mindre disse falder ind under lovenes §25, stk. 2.

1. Bestyrelsen behandler principielle spørgsmål af betydning for en eller flere grupper af forbundets medlemmer.
2. Bestyrelsen fastsætter formandens gage. Såfremt formanden fremsætter ønske om højere gage, behandler bestyrelsen henvendelsen og meddeler formanden sin beslutning. Honorarer for eksterne bestyrelsesposter, som formanden varetager i sin egenskab af formand for forbundet, tilfalder forbundet.
3. Bestyrelsen kan uddelegere sine beføjelser til forretningsudvalget.

I tilfælde af uddelegering kan bestyrelsen til enhver tid tage afgørelser truffet af Forretningsudvalget op til diskussion og eventuelt beslutning i bestyrelsen, jf. dog § 5 e.

**§ 4 Konstituering**

1. Der afholdes et bestyrelsesmøde umiddelbart efter generalforsamlingen, hvor nye bestyrelsesmedlemmer orienteres om bestyrelsesarbejdet. På dette møde opfordres kandidater til forretningsudvalg, næstformandsposten samt øvrige poster til at melde deres kandidatur.
2. Det første møde efter sommerferien er et konstituerende bestyrelsesmøde. Kandidater til Forretningsudvalg og næstformandsposten skal senest 14 dage inden dette møde skriftligt have meddelt deres kandidatur til formanden.
3. På det konstituerende bestyrelsesmøde vælger bestyrelsen af sin midte en næstformand samt et forretningsudvalg bestående af formand samt 4 andre medlemmer heriblandt næstformanden.

Bestyrelsen skal i forbindelse med konstitueringen tilstræbe en ligelig kønsfordeling mellem formand/næstformand samt i forretningsudvalget. Bestyrelsen skal endvidere tilstræbe, at forretningsudvalget sammensættes af både nyere og erfarne bestyrelsesmedlemmer.

Valgene sker som almindelige flertalsvalg. Bestyrelsen kan til enhver tid ændre forretningsudvalgets sammensætning.

1. Bestyrelsen nedsætter på sit konstituerende møde forbundets stående udvalg, og kan i øvrigt nedsætte udvalg efter behov. De stående udvalg har kompetence til at træffe beslutninger inden for de af bestyrelsen fastlagte rammer, herunder økonomiske rammer.
2. Indtil bestyrelsen har konstitueret sig efter valg på generalforsamlingen, fortsætter de tidligere valgte i henholdsvis forretningsudvalg og som næstformand, såfremt de er genvalgt til bestyrelsen og ikke er valgt som formand.

**§ 5 Forretningsudvalgets opgaver**

1. Forretningsudvalget holder møde mindst 6 gange om året. Hvis 2 medlemmer forlanger det, skal der hurtigst muligt indkaldes til forretningsudvalgsmøde. Møder indkaldes af formanden med mindst 8 dages varsel.

En medarbejder fra sekretariatet tager referat af møderne, som sendes til bestyrelsen.

1. Forretningsudvalget er beslutningsdygtigt, når 3 af medlemmerne er til stede.

Beslutningerne træffes ved almindelig stemmeflerhed. Et forretningsudvalgsmedlem kan forlange, at en sag henlægges til bestyrelsen til endelig afgørelse.

1. Forretningsudvalget træffer afgørelser vedr. sekretariatets ledelse, herunder ansættelse og afskedigelse.

Lønforhandlinger med sekretariatschefen varetages af forretningsudvalget eller af en forhandler udpeget af forretningsudvalget. Forretningsudvalget fastlægger de økonomiske rammer for forhandlingen og orienterer efterfølgende bestyrelsen om forhandlingens udfald. Honorarer for eksterne bestyrelsesposter, som sekretariatschefen varetager i sin egenskab af sekretariatschef, tilfalder forbundet.

1. Forretningsudvalget træffer tillige afgørelser om økonomiske anliggender inden for de af bestyrelsen fastlagte rammer. Udvalget forelægges forbundets budget og regnskab.

Forretningsudvalget kan tillige træffe afgørelser vedr. legater og ansøgninger til de af forbundet administrerede fonde og øvrige midler, samt de af forbundet administrerede ejendomme.

1. Afgørelser er at betragte som endelige, hvis der ikke inden 7 dage fra udsendelse af referat til bestyrelsen er gjort indsigelse fra medlemmer af bestyrelsen.

**§ 6 Næstformandens opgaver**

1. Næstformandens opgaver aftales med formanden.
2. Næstformandens honorar fastsættes af bestyrelsen.